b'\n_START_ARTICLE_\nSusa\n_START_PARAGRAPH_\nSusa var en by, der p\xc3\xa5 skift h\xc3\xb8rte til det elamitiske, det persiske og det parthiske rige i det omr\xc3\xa5de, der i nutiden udg\xc3\xb8r Iran. Den l\xc3\xa5 ved Zagrosbjergene omkring 250 km \xc3\xb8st for Tigris mellem Karkheh- og Dez-floderne. Susa var et af de allerf\xc3\xb8rste bysamfund i verdenshistorien og blev muligvis grundlagt omkring 4200 f.Kr. Byens betydning vekslede gennem tiden, og den blev \xc3\xb8delagt tre gange: F\xc3\xb8rste gang i 647 f.Kr. af assyrerne, anden gang i 638, da muslimerne erobrede Persien, og tredje gang i 1218, da mongolerne fuldst\xc3\xa6ndig jordede byen. Den blev derp\xc3\xa5 efterh\xc3\xa5nden forladt af de tilbagev\xc3\xa6rende indbyggere._NEWLINE_I nutiden ligger den iranske by Shush med omkring 65.000 indbyggere p\xc3\xa5 det sted, hvor oldtidens Susa l\xc3\xa5.'